
	Προς το Δημοτικό Συμβούλιο
Δήμου Ανδραβίδας-Κυλλήνης


Έχοντας υπόψη:
1. Τις διατάξεις:
α) του Ν.3852/2010: «Νέα Αρχιτεκτονική της Αυτοδιοίκησης και της Αποκεντρωμένης Διοίκησης – Πρόγραμμα Καλλικράτης»,
β) του Ν.Δ. 2396/1953 (ΦΕΚ 117/Α’) περί κανονισμού χρήσεως και κινήσεως αυτοκινήτων του Δημοσίου, των Ο.Τ.Α. και των Ν.Π.Δ.Δ. 3. Την υπ’ αριθ. 6400/2060/1984 (ΦΕΚ 387/Β’) απόφαση του Υπουργού Προεδρίας της Κυβέρνησης περί διαδικασίας αγοράς, διάθεσης και κυκλοφορίας αυτοκινήτων των υπηρεσιών του άρθρου 1 του Ν.Δ. 2396/53.
γ) του άρθρου 11 του Ν. 4013/2011 (ΦΕΚ 204/τ.Α/2011) «Σύσταση ενιαίας Ανεξάρτητης Αρχής Δημοσίων Συμβάσεων και Κεντρικού Ηλεκτρονικού Μητρώου Δημοσίων Συμβάσεων (ΚΗΜΔΗΣ)»,
δ) του Ν.4412/2016 (ΦΕΚ 147Α) «Δημόσιες Συμβάσεις Έργων, Προμηθειών και Υπηρεσιών (προσαρμογή στις Οδηγίες 2014/24/ΕΕ και 2014/25/ΕΕ)», 
ε) του Ν. 4555/2018: «Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] κ.λ.π.», όπως έχουν τροποποιηθεί και ισχύουν σήμερα.
στ) του Ν. 4936/2022 (ΦΕΚ 105Α) Εθνικός Κλιματικός Νόμος - Μετάβαση στην κλιματική ουδετερότητα και προσαρμογή στην κλιματική αλλαγή, επείγουσες διατάξεις για την αντιμετώπιση της ενεργειακής κρίσης και την προστασία του περιβάλλοντος

2. Η λειτουργία της νεοσύστατης Δημοτικής Αστυνομίας δημιουργεί αυξημένες ανάγκες καθημερινής μετακίνησης του προσωπικού για την άσκηση των προβλεπόμενων αρμοδιοτήτων της. Η Δημοτική Αστυνομία καλείται να δραστηριοποιείται σε ολόκληρη την έκταση του Δήμου και να πραγματοποιεί, μεταξύ άλλων, περιπολίες, ελέγχους, αυτοψίες, επιτόπιες μεταβάσεις κατόπιν καταγγελιών ή υπηρεσιακών εντολών, καθώς και λοιπές δράσεις που συνδέονται με την εύρυθμη λειτουργία της πόλης και των δημοτικών ενοτήτων.
Η προμήθεια αμιγώς ηλεκτρικού υπηρεσιακού επιβατηγού οχήματος κρίνεται σκόπιμη, καθώς δύναται να συμβάλει:
· στην ασφαλή και αξιόπιστη μετακίνηση του προσωπικού σε όλες τις περιοχές του Δήμου
· στη μείωση των λειτουργικών δαπανών του Δήμου, ιδίως ως προς την κατανάλωση ενέργειας περιορισμού των βλαβών και των αναγκών συντήρησης υφιστάμενων οχημάτων,
· στην πρόληψη ατυχημάτων και κινδύνων που ενδέχεται να προκύψουν από τη χρήση παλαιών και φθαρμένων οχημάτων
· στη μείωση των εκπομπών ρύπων και του περιβαλλοντικού αποτυπώματος του δημοτικού στόλου,
· στην ανανέωση και τον εκσυγχρονισμό του δημοτικού στόλου οχημάτων
· στην ενίσχυση της περιβαλλοντικής πολιτικής και της βιώσιμης κινητικότητας του Δήμου,
· στην προβολή της χρήσης καθαρών τεχνολογιών στις δημοτικές υπηρεσίες.
· την εναρμόνιση με την υποχρέωση του Εθνικού Κλιματικού Νόμου (Ν. 4936/2022) για τη σταδιακή αντικατάσταση του κρατικού στόλου με οχήματα μηδενικών εκπομπών
Το όχημα θα πρέπει να είναι κατάλληλο για υπηρεσιακή χρήση και να διαθέτει τα απαιτούμενα τεχνικά και λειτουργικά χαρακτηριστικά, ώστε να καλύπτει με ασφάλεια τις καθημερινές ανάγκες μετακίνησης του προσωπικού της Δημοτικής Αστυνομίας.

Εισηγούμαστε:
Την έγκριση της σκοπιμότητας για την προμήθεια ενός (1) αμιγώς ηλεκτρικού υπηρεσιακού επιβατηγού οχήματος για την κάλυψη των αναγκών της Δημοτικής Αστυνομίας του Δήμου Ανδραβίδας-Κυλλήνης. Η προμήθεια κρίνεται αναγκαία για την επιχειρησιακή υποστήριξη της νεοσύστατης Δημοτικής Αστυνομίας και την αποτελεσματικότερη άσκηση των αρμοδιοτήτων της, ενώ η επιλογή ηλεκτρικού οχήματος συνάδει με τον εκσυγχρονισμό του δημοτικού στόλου και τους στόχους εξοικονόμησης πόρων και βιώσιμης κινητικότητας.

